Z A P I S N I K

29. sjednice Vijeća Mjesnog odbora Folnegovićevo naselje održane 26. listopada 2023.
u prostorijama Mjesnog odbora Folnegovićevo naselje, Joze Laurenčića 8B s početkom u 18.00 sati

Nazočni članovi Vijeća: Frane Čavka, Hrabren Dobrotić, Andrea Jelić, Dalibor Kiseljak, Nikolina Krešo, Mateo Perko, Bojana Stajčić.
Odsutni članovi Vijeća: /
Ostali nazočni: Slobodan Jurković, Tomislav Milek, prof.
Zapisnik vodi: Hrabren Dobrotić 

	Izvještaj prof. Tomislava Mileka, ravnatelja OŠ Lovre pl. Matačića

VMO Folnegovićevo naselje dodaje izvanrednu točku dnevnoga reda, ne bi li prof. Tomislav Milek iznio novosti vezane uz obnovu i stanje OŠ Lovre pl. Matačića.
	Gospodin Slobodan Jurković, koji je kao vijećnik na protekloj sjednici zatražio prisustvo ravnatelja na ovoj sjednici, započinje komentarom da se u obnovi školske dvorane nakon potresa nije napravio dovoljan pritisak na nadležne gradske urede, da je dvorana vraćena na stanje od prije četiri godine te da slavine ne rade, na što ravnatelj odgovara da slavine rade.
	Riječ uzima vijećnik gospodin Frane Čavka te traži od ravnatelja plan i program investicijskog održavanja škole. 
	Ravnatelj pojašnjava da obnova dvorane nije ulazila u redovnu investiciju održavanja, nego je obnova financirana iz sredstava EU koja služe za sanaciju oštećenja od potresa u kojem je dvorana i stradala. Novi projekt energetske obnove preko Grada Zagreba predviđen za ovu školsku godinu predviđa izmjenu stolarije, energetsku obnovu fasade, krov dvorane, zamjenu košarkaških koševa, sanitarnih čvorova u svlačionicama, električnih instalacija u učionicama, uređenje hodnika i vrata učionica te video-nadzor škole.
	Vijećnik Čavka moli ravnatelja da zaduži domara za čišćenje slivnika školskog dvorišta, jer ih u suprotnome čisti on sam (Frane Čavka), na čemu ravnatelj zahvaljuje. Unatoč činjenici da održavanje školskog dvorišta ne spada u nadležnost osoblja škole, osoblje ipak većinu sanacije odradi u interesu polaznika škole. Škola će poslati dopis za javnu nabavu za čišćenje slivnika.
	Predstavljanje novog člana VMO gospodina Matea Perka

	Vijeću se predstavio novi član, gospodin Mateo Perko koji dolazi na mjesto vijećnika Slobodana Jurkovića koji je bio članom VMO Folnegovićevo naselje u brojnim mandatima. U svom pozdravnom govoru, gospodin Perko ističe da stanje u naselju nikada nije bilo gore te da se nada svjetlijoj budućnosti, da je vijećnica Bojana Stajčić najdostupnija ljudima te da se uvijek nju zove vezano uz probleme u naselju, da se on osobno ne druži s arhitektima, nego razgovara sa stanovnicima kvarta o najbanalnijim stvarima, predstavlja se kao glas onoga dijela ljudi, čiji se glas do sada nije čuo te ističe da nije postao članom VMO zbog političkih ambicija, nego zbog djece i ljudi u naselju koji mu se ponekad požale.
	
Vijeće nakon manjih izmjena jednoglasno prihvaća tekst Zapisnika 28. sjednice održane 28. rujna 2023.

	Predsjednica Vijeća predlaže dnevni red, a Vijeće jednoglasno prihvaća prijedlog te utvrđuje sljedeći:

DNEVNI RED:
1. Prijedlog zaključka o davanju mišljenja o prijedlogu osiguravanja sredstava za provođenje aktivnosti, programa i projekata u svrhu unapređenja kvalitete života građana
2. Izvješće mandatnog povjerenstva o mirovanju članu Vijeća
3. Zaključak o mirovanju mandata članu Vijeća i početak obnašanja novom članu Vijeća
4. Zaključak o izboru novog člana mandatnog povjerenstva
5. Aktualna komunalna problematika
6. Korištenje prostora MS
7. Razno: izvješća , pitanja i prijedlozi



[bookmark: _Hlk137507134]Ad. 1. 	Prijedlog zaključka o davanju mišljenja o prijedlogu osiguravanja sredstava za provođenje aktivnosti, programa i projekata u svrhu unapređenja kvalitete života građana

	
	Vijećnici su od nadležnog gradskog ureda dobili materijale na razmatranje.
	Predsjednica Nikolina Krešo izvještava VMO da prema članku 79., stavku 1., točki 6. Statuta Grada Zagreba mogućnost samostalno donijeti Plan potreba za aktivnostima, programima i projektima unapređenja kvalitete života građana, a do sada vijeća nisu koristila ovu statutarnu mogućnost. Prema broju članova VMO, VMO Folnegovićevo naselje imat će na raspolaganju najviše 4.000,00 € iz Proračuna grada Zagreba, ukoliko donese pozitivan zaključak o osiguravanju ovih sredstava. Sredstva za ovu namjenu osigurat će se jednakim smanjenjem sredstava za plan komunalnih aktivnosti gradske četvrti. 
	Sredstva bi bila namijenjena prije svega za organizacije kulturnih događanja, primjerice Dana kulture na Folki ili slično. Sredstva će se koristiti za javnu nabavu za spomenutu namjenu, prema planu javne nabave za iduću godinu. Više detalja znat će se krajem 2023. godine.
	VMO Folnegovićevo naselje jednoglasno donosi

Z A K L J U Č A K

o davanju mišljenja o prijedlogu osiguravanja sredstava za provođenje aktivnosti,
programa i projekata u svrhu unapređenja kvalitete života građana

1. Vijeće Mjesnog odbora Folnegovićevo naselje suglasno je s prijedlogom Gradskog ureda za mjesnu samoupravu, promet, civilnu zaštitu i sigurnost za osiguravanje sredstava u svrhu provođenja Plana potreba za aktivnostima, programima i projektima unapređenja kvaliteta života građana.
2. Vijeće Mjesnog odbora Folnegovićevo naselje predlaže da se za naredno proračunsko razdoblje osiguraju sredstva za potrebe realizacije Plana u iznosu 4.000,00 eura.
3. Ovaj zaključak biti će dostavljen Gradskom uredu za mjesnu samoupravu, promet, civilnu zaštitu i sigurnost.

Ad. 2.		Izvješće Mandatnog povjerenstva o mirovanju članu Vijeća

	Predsjednica Mandatnog povjerenstva Andrea Jelić izvještava VMO o mirovanju člana Vijeća.

1. Mandatno povjerenstvo konstatira da je član Vijeća Mjesnog odbora Folnegovićevo naselje Slobodan Jurković izabran na kandidacijskoj listi GRUPE BIRAČA (nositelj liste Slobodan Jurković), na temelju članka 12. stavka 1. Odluke o izborima članova vijeća gradskih četvrti i mjesnih odbora (Službeni glasnik Grada Zagreba 4/13, 5/17, 7/17, 2/19, 28/20, 8/21 i 10/20), stavio svoj mandat u mirovanje zbog osobnih razloga. Po odredbi stavka 2. navedenog članka Odluke, s danom dostave pisanog zahtjeva, 23. listopada 2023., mandat člana Vijeća stavlja se u mirovanje.
2. Sukladno članku 14. stavku 2. Odluke o izborima članova vijeća gradskih četvrti i mjesnih odbora (Službeni glasnik Grada Zagreba 4/13, 5/17 i 7/17), a budući da je prvi sljedeći neizabrani kandidat s liste GRUPE BIRAČA (nositelj Slobodan Jurković) Nevena Devčić iz osobnih razloga odbila biti član Vijeća Mjesnog odbora Folnegovićevo naselje, sljedeći neizabrani kandidat s liste je Mateo Perko.
3. Mandatno povjerenstvo predlaže Vijeću da prihvati ovo izvješće i donese Zaključak o mirovanju mandata članu Vijeća s prijedlogom za verifikaciju mandata novog člana Vijeća, u predloženom tekstu.

Ad. 3.		Zaključak o mirovanju mandata članu Vijeća i početak obnašanja novom članu Vijeća

VMO Folnegovićevo naselje jednoglasno donosi

ZAKLJUČAK
o mirovanju mandata članu Vijeća Mjesnog odbora Folnegovićevo naselje i početku obnašanja dužnosti zamjenika člana Vijeća

I. Prima se na znanje Izvješće Mandatnog povjerenstva o mirovanju mandata članu Vijeća Mjesnog odbora Folnegovićevo naselje i početku obnašanja dužnosti zamjenika člana Vijeća.
II. Dana 23. listopada 2023. započinje mirovanje mandata iz osobnih razloga članu Vijeća Slobodanu Jurkoviću.
III. Dana 26.10.2023. Mateo Perko započinje s obnašanjem dužnosti zamjenika člana Vijeća.
IV. Ovaj će zaključak biti objavljen na oglasnoj ploči u sjedištu Mjesnog odbora Folnegovićevo naselje.


Ad. 4.		Zaključak o izboru novog člana Mandatnog povjerenstva

	VMO Folnegovićevo naselje nakon rasprave jednoglasno donosi

Z A K LJ U Č A K

o izboru novog člana Mandatnog povjerenstva

I. Na temelju članka 12. stavka 1. Odluke o izborima članova vijeća gradskih četvrti i mjesnih odbora (Službeni glasnik Grada Zagreba 4/13, 5/17, 7/17, 2/19, 28/20, 8/21 i 10/20), predsjednik Mandatnog povjerenstva, Slobodan Jurković stavio je svoj mandat člana Vijeća, u mirovanje zbog osobnih razloga.
II. Na temelju članka 6. stavka 2. Poslovnika o radu Vijeća Mjesnog odbora Folnegovićevo naselje, kako bi se ispunio uvjet od tri člana Mandatnog povjerenstva, u Mandatno povjerenstvo Vijeća Mjesnog odbora Folnegovićevo Naselje (u nastavku teksta: Vijeće) bira se novi član.
III. U Mandatno povjerenstvo za trećeg člana odabran je Mateo Perko, nakon čega Mandatno povjerenstvo čine:

1. ANDREA JELIĆ
2. DALIBOR KISELJAK
3. MATEO PERKO

IV. Za predsjednika Mandatnog povjerenstva izabrana je Andrea Jelić.

Ad. 5.		Aktualna komunalna problematika

Korištenje prostora MS – Folka za sve

	Vijećnici su dobili materijale na razmatranje. VMO Folnegovićevo naselje jednoglasno donosi

ZAKLJUČAK
o korištenju prostora MO Folnegovićevo naselje
u kojem odobrava korištenje istog za potrebe neovisne liste Folka za sve, koju zastupa gospodin Mateo Perko, u terminima: četvrtkom od 20:00 do 22:00 h.
 Korištenje se odobrava na period  31. 10. 2023. do 31. 12. 2023.
[bookmark: _GoBack]Korištenje prostora MS – KK Folka-Borovje

	Vijećnici su dobili materijale na razmatranje. VMO Folnegovićevo naselje jednoglasno donosi

ZAKLJUČAK
o korištenju prostora MO Folnegovićevo naselje
u kojem odobrava korištenje istog za potrebe ŽKK Folka za sve, koju zastupa gospodin Slobodan Jurković, u terminima: ponedjeljkom od 20:00 do 22:00 h.
 Korištenje se odobrava na period  31. 10. 2023. do 31. 12. 2023.
Čišćenje lišća
Predsjednica Nikolina uputila je mail i poziv Čistoći o potrebi čišćenja lišća na prometnim i pješačkim površinama, konkretno parkirališta na Laurenčićevoj 8 koje je bilo prekriveno slojevima otpalog lišća. Čistoća je nedavno uvela tu površinu u program svog redovnog održavanja te je parkiralište očišćeno, no u jesenskim danima, površine će uglavnom vrlo brzo biti ponovno prekrivene lišćem. Čistoća s trenutnim kapacitetima ne može češće održavati spomenute površine, no ipak ih održava redovno. VMO također redovno upućuje mailove Čistoći o prioritetima održavanja, često i prema primjedbama građana.
	 Vijećnik Frane Čavka zahtijeva i čišćenje lišća sa zelenih površina, gdje se redovito legu i zadržavaju komarci te je neugodno sjediti na klupama uz te zelene površine, upravo zbog komaraca.
Uređenje školskog dvorišta
	Školsko dvorište je površina za javno korištenje, ali u nadležnosti osnovne škole. Obnova je ušla u prioritet komunalnih akcija, jer je projekt pokrenut još u prošlom mandatu i izrađena je projektno-tehnička dokumentacija. Trenutno je aktualna revizija troškovnika u dvije faze. Projekt s troškovnikom je upućen ravnatelju škole i profesoru tjelesno-zdravstvene kulture te se traži njihov komentar i mišljenje o navedenome, adekvatno željama učenika i korisnika igrališta. 
	Gospodin Slobodan Jurković ističe da je Folnegovićevo naselje značajno za gradsku povijest košarke, još od terena na Trstiku, preko mnogih terena na naselju, ali se prenamjenama igrališta sve sabilo jedno na drugo.
	Predsjednica Nikolina Krešo predlaže da se ne zahtijevaju velike izmjene na projektu, jer će to usporiti provedbu projekt tj. realizaciju, nego da se izvedu eventualno manje preinake prema uputama profesora TZK i ravnatelja obzirom na program tjelesnog odgoja koji se odvija na spomenutim površinama.
	VMO Folnegovićevo naselje složno je da iz projekta treba ukloniti odbojkaški teren koji je predviđen i zamijeniti ga košarkaškim.
Prijedlog lokacija o postavi betonskih barijera („New Jersey“) na području GČ
	VMO su od VGČ dobili upit o mogućnostima za postavu betonskih barijera. 
Za sad nemamo prijedlog gdje bi navedene barijere bile nužne. 
Reformacija zelenila oko dječjeg igrališta u parku na Laurenčićevoj (između Dujšinove 1 i Rakušine 4)
	Na upit građana, VMO razmatra reformaciju zelenila u parkiću na Laurenčićevoj. Tisa ondje raste godinama, traži se njezino podrezivanje i održavanje. VMO će poslati upit Zrinjevcu vezan uz uređivanje zelenila uz dječje igralište te sanaciju zelenila na sjevernoj strani nebodera na Rakušinoj 4.
Sadnja
	Odlukom o planu sadnje za 2024. godinu izvršit će se dodatna sadnja u parku za pse.
Prometna studija
	VMO je dobilo očitovanje o ranije zatraženoj prometnoj studiji.
U nastavku dostavljamo odgovor Sektora za promet na upit predsjednice Nikoline; 

Razmotriti će se izrada prometnih elaborata za mjesne odbore Janko Matko i Savica Šanci prilikom pokretanja postupka javne nabave za 2024. godinu. Rješenje (VEZA: KLASA: UP/I-340-08/17-002/807) za implementaciju „PROJEKTNE DOKUMENTACIJE POBOLJŠANJA FUNKCIONIRANJA PROMETA NA PODRUČJU MO FOLNEGOVIĆEVO NASELJE“ doneseno je 24.8.2017. godine. Srdačan pozdrav, Ana-Marija Zadro

Nakon dobivenog odgovora, zatraženo je spomenuto Rješenje na uvid, no do sad nije dostavljeno. 
	Vijećnik Frane Čavka komentira da je potreban produžetak ulice Dane Duića zapadno na Držićevu. Predsjednica Nikolina Krešo odgovara da smo o toj temi već više puta razgovarali, da je Ulica Gardijske brigade Tigrovi već povezana s Držićevom te da će prometni stručnjaci reći što bi bilo najadekvatnije za ovu zonu planirati sukladno svim uvjetima. Komentari ostatka VMO su činjenica da bi se Ulica Dane Duića mogla spojiti isključivo na Držićevu u smjeru juga, što ne bi donijelo promjenu s obzirom na isto križanje Ulice Gardijske brigade Tigrovi, a za spajanje na Držićevu u smjeru juga, trebalo bi doći do čitave rekonstrukcije križanja, toga dijela Avenije Marina Držića, tramvajske pruge i stanice i slično.
Spremnici za otpad
	Vijećnik Mateo Perko komentira da se spremnici za otpad zgrade Ulica Milke Trnine k. b. 11, k. č. 609/9, k. o. Žitnjak, nalaze na cesti, a ne na parceli zgrade te da treba zvati predstavnika stanara da se taj problem riješi. Nepropisno postavljeni spremnici predstavljaju sigurnosni problem u prometu.
	VMO Folnegovićevo naselje jednoglasno donosi
ZAKLJUČAK
o potrebi pomicanja spremnika za otpad na propisanu lokaciju.
Automobili van voznog stanja na parkingu
	Komunalni redar stavljao je upozorenja na vozila koja su ostavljena na parkingu, a nisu u voznom stanju da se odande mogu maknuti. Uklanjanje vozila je u nadležnosti Zagreb Parkinga, gdje dolazi do problema u realizaciji i izvršavanju. 
	Vijećnik Frane Čavka komentira da je komunalni redar stavio žute naljepnice upozorenja na dva automobila, a na osam nije. Vijećnik Mateo Perko komentira da komunalni redar ne reagira, ukoliko je automobil registriran. Predsjednica VMO Nikolina Krešo odgovara da moramo intervenirati i kontaktirati komunalnog redara oko spomenutog problema, zadaća VMO je da uz pomoć građana detektira problem i da ga usmjeri ga na nadležnu instituciju koja će ga riješiti.
Mali park za pse
Vezano uz istu temu na prethodnoj sjednici, VMO dobiva sljedeće informacije: ukoliko se pali granje (u malom parku za pse ili drugdje), građani su dužni pozvati vatrogasce. Ukoliko je uočeno da netko pali otpad, građani trebaju pozvati komunalnog redara. Za probleme sa psima, nadležan je Odsjek za nadzor držanja i postupanja sa životinjama Sektora za prometno i komunalno redarstvo Gradskog ureda za obnovu, izgradnju, prostorno uređenje, graditeljstvo i komunalne poslove.
Mole se građani da, ukoliko uoče neku od navedenih nepravilnosti, kontaktiraju nadležnu službu.
Nova sprava u DV Milana Sachsa
Odabir i kupovina nove sprave za igranje ulazi u iduću godinu zbog rebalansa.
Ljuljačka
	Pukao je lanac ljuljačke gnijezdo u dječjem parku Laurenčićeva, što je prijavljeno Zrinjevcu.
Uklanjanje spremnika za otpad na Laurenčićevoj k. br. 6 i  8
[bookmark: _Hlk148040954]	Sporni kontejneri uz pješačku stazu uz Laurenčićevu 8-8C, s parkirališne strane, k. č. 609/28, k. o. Žitnjak, koji pripadaju zgradama u obuhvatu Mjesnog odbora Janko Matko, prijavljeni su Čistoći ne bi li ih se pomaknulo na prikladniju lokaciju.
	Sporni su kontejneri sa zapadne strane atomskog skloništa, k. č. 609/29, k. o. Žitnjak, premješteni u zgradu kojoj pripadaju: neboderu na Laurenčićevoj ulici k. br. 6.
[bookmark: _Hlk148040936]	
ŠRC Folka (Kocka)
	Postavljanje betonskog roštilja u spomenutom parku je upitna, zbog trenutačno velike cijene na tržištu od strane Ponuđača, obzirom da navedena oprema nije sastavni dio asortimana Zrinjevca. Ukoliko dođe do stabilizacije troška za navedenu opremu, gradska četvrt će odobriti realizaciju iste. 
	VMO će od Zrinjevca zatražiti uklanjanje granja sa spomenute lokacije.
Skladište nekadašnjeg ugostiteljskog objekta Eros ispod podesta „bijele zgrade“ (Laurenčićeva 8-8c), s južne strane kod zapadnog stubišta (pokraj nekadašnjeg Erosa). 
VMO je zamolio nekadašnjeg vlasnika ugostiteljskog objekta da ukloni svoju imovinu ispod podesta, prema žalbi stanara zgrade. Ugostitelj je potvrdio da je navedena oprema sastavni dio nekadašnjeg ugostiteljskog objekta koji je prodan i više nije u njegovom vlasništvu. 
Uklanjanje klupa i stolova na dječjem igralištu
VMO je uspjelo spriječiti uklanjanje dvaju stolova i četiriju klupa na dječjem igralištu između Laurenčićeve, Dujšinove i Rakušine ulice, dio k. č. br. 609/34 k. o. Žitnjak, prema tome, igralište ostaje kakvo je i do sada.

Predstava Čistim život u velikoj dvorani prostora MS
[bookmark: _Hlk135121764]	Dana 22. listopada 2023. u velikoj dvorani prostorija MS, Laurenčićeva 8b, odigrana je kazališna predstava Čistim život u režiji Lovre Krsnika. VMO zahvaljuje sugrađanima na lijepom odazivu, u želji da kulturnih događaja u naselju bude još više.

Ad. 3.	 Razno: izviješća, pitanja i prijedlozi

Dani Folke
	Iduće godine Dani Folke mogu biti sufinancirani sredstvima Gradske četvrti, o čemu je zaključak donesen na ovoj sjednici - kroz Plan potreba za aktivnostima, programima i projektima unapređenja kvalitete života građana. 
	Vijećnik Mateo Perko predlaže suradnju s BBB Folka koji su nekada organizirali Dane Folke, no otkada je organizacija u rukama VMO Folnegovićevo naselje i Janko Matko, oni se više nisu angažirali. Dosadašnji pokušaji razgovora o toj temi s BBB Folka nisu urodili plodom.
	Predsjednica Nikolina Krešo, komentira da VMO trenutno nema kapaciteta za organizaciju i izvedbu manifestacije u obliku u kojem bi i VMO i građani to možda željeli, kao trodnevnu manifestaciju s glazbenim sadržajem i slično te predlaže organizaciju manifestacije u manjem obujmu koja bi se bazirala na kulturnom sadržaju, kao Dan kulture na Folki po uzoru na KNaP koji organizira Dane kulture na Peščenici. Predlaže da se Dani Folke kao takvi mogu odvijati u organizaciji Udruga i osoba koji su voljni i/ili su nekad sudjelovali u organizaciji istih, neovisno od MO-a, te da MO može u jednom dijelu podržati navedenu manifestaciju. 
	Potpredsjednik VMO Hrabren Dobrotić traži mišljenje VMO o eventualnoj ponovnoj suradnji s KK Larus, koji uspješno organiziraju manifestaciju Povratak košarci.
	O ovoj temi će se dalje raspravljati na idućoj sjednici.
Zahvala gospodina Slobodana Jurkovića
Dugogodišnji vijećnik VMO Folnegovićevo naselje gospodin Slobodan Jurković zahvalio je VMO na suradnji te su vijećnici također zahvalili gospodinu Jurkoviću i pozvali ga da i dalje prisustvuje sjednicama.

Ovime je dnevni red iscrpljen.

Predsjednica zaključuje sjednicu u 20:00 sati.
	
Zapisnik sastavili: Nikolina Krešo i Hrabren Dobrotić

KLASA: 024-08/23/2106
URBROJ: 251-13-11-11/003-23-2
Zagreb, 26. listopada 2023.
                                                                                                    Predsjednica
					                               Vijeća Mjesnog odbora
                                                                                           Folnegovićevo naselje                                                                                                
					                                       Nikolina Krešo

